TARYBOS REGLAMENTAS (EB) Nr. 1128/2009
2009 m. lapkričio 20 d.
kuriuo panaikinami tam tikri nebeaktualūs Tarybos bendros žemės ūkio politikos srities aktai
EUROPOS SAJUNGOS TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Didžiausias dėmesys geresnės teisėkūros strategijoje, kurią įgyvendina Bendrijos institucijos, skiriamas Bendrijos teisės skaidrumui didinti. Šiame kontekste tikslinga iš galiojančių teisės aktų visumos pašalinti tuos teisės aktus, kurie nebeturi realaus poveikio.
(2)
1969 m. gruodžio 18 d. Tarybos reglamentas (EEB) Nr. 2602/69 dėl vadybos komiteto tvarkos išlaikymo (2) nebeturi poveikio, nes jo turinys perkeltas į naujesnius aktus.
(3)
1985 m. liepos 16 d. Tarybos sprendimas 85/360/EEB dėl Graikijos žemės ūkio tyrimų sistemos pertvarkymo (3) buvo taikomas 1986-1996 m. laikotarpiu ir todėl nebeturi poveikio.
(4)
1990 m. gruodžio 4 d. Tarybos reglamentas (EEB) Nr. 3570/90 dėl Vokietijos susivienijimo Vokietijos žemės ūkio statistiniams tyrimams taikomų leidžiančių nukrypti nuostatų (4) turėjo būti taikomas pereinamuoju laikotarpiu po Vokietijos susivienijimo ir todėl nebeturi poveikio.
(5)
1995 m. spalio 25 d. Tarybos reglamentas (EB) Nr. 2611/95, kuriuo suteikiama galimybė skirti nacionalinę pagalbą žemė ūkio pajamoms, prarastoms dėl kitose valstybėse narėse vykusio pinigų judėjimo, kompensuoti (5), buvo susijęs su galimybe teikti pagalbą trejus metus, apie kurią turėjo būti pranešta iki 1996 m. birželio 30 d., ir todėl nebeturi poveikio.
(6)
2007 m. rugsėjo 26 d. Tarybos reglamentas (EB) Nr. 1107/2007, nukrypstantis nuo Reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams už atidėtą žemę 2008 m. (6), apėmė tik 2008 m. ir todėl nebeturi poveikio.
(7)
Siekiant teisinio tikrumo ir aiškumo, šiuos nebeaktualius reglamentus ir sprendimą reikėtų panaikinti,
PRIĖMĖ ŠĮ REGLAMENTĄ:
1 straipsnis
1. Reglamentai (EEB) Nr. 2602/69, (EEB) Nr. 3570/90, (EB) Nr. 2611/95 ir (EB) Nr. 1107/2007 bei Sprendimas 85/360/EEB yra panaikinami.
2. 1 dalyje nurodytų reglamentų ir sprendimo panaikinimas neturi poveikio aktualių Bendrijos aktų, priimtų šių reglamentų ir sprendimo pagrindu, galiojimui.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 20 d.